|  |
| --- |
| Til høringsparterne |

**Høring over udkast til** **bekendtgørelse om kontrol og administrative sanktioner for visse tilskudsordninger under Den Europæiske Unions fælles landbrugspolitik**

Landbrugsstyrelsen sender hermed udkast til bekendtgørelse om kontrol og administrative sanktioner for visse tilskudsordninger under Den Europæiske Unions fælles landbrugspolitik i ekstern høring.

./.

Eventuelle bemærkninger til udkastet til bekendtgørelse om kontrol og administrative sanktioner for visse tilskudsordninger under Den Europæiske Unions fælles landbrugspolitik bedes sendt til Landbrugsstyrelsen til:

* [landbrugsstøtte&geodata@lbst.dk](mailto:landbrugsstøtte&geodata@lbst.dk)

med angivelse af j.nr. 23-11-000023 **senest den 22. november 2023**.

Eventuelle spørgsmål til bekendtgørelsesudkastet bedes rettet til:

* Binh Pham, e-mail: [thupha@lbst.dk](mailto:thupha@lbst.dk), 51 23 53 30
* Hans Erik Dylmer, e-mail: [hed@lbst.dk](mailto:hed@lbst.dk), 45 26 36 82

De indkomne høringssvar fra eksterne høringsparter vil blive offentliggjort på Hørings­portalen, www.hoeringsportalen.dk, efter høringsfristens udløb.

Landbrugsstyrelsen gør opmærksom på, at der ved afgivelse af høringssvar til udkastet til bekendtgørelse samtidig gives samtykke til offentliggørelse af høringssvar, e-mailadresse og afsenders navn.

**Baggrund for den nye bekendtgørelse**

Udkast til bekendtgørelse om kontrol og administrative sanktioner for visse tilskudsordninger under Den Europæiske Unions fælles landbrugspolitik er foranlediget af, at der i 2024 oprettes følgende to nye tilskudsordninger, for hvilke der i bekendtgørelsesudkastet fastsættes regler om kontrol og administrative sanktioner, herunder vægtningsbilag, for følgende tilskudsordninger:

* Tilskud til kvælstofreducerende virkemidler.
* Tilskud til fastholdelse af arealer i vand- og klimaprojekter.

Herudover indeholder bekendtgørelsesudkastet ændringer i vægtningsbilagene for tilskudsordningerne økologisk arealstøtte for 2024 og tilskud til pleje af græs- og naturarealer.

Overordnet viderefører udkastet til bekendtgørelse dog de centrale regler fra bekendtgørelse nr. 75 af 26. januar 2023 om kontrol og administrative sanktioner for visse tilskudsordninger under Den Europæiske Unions fælles landbrugspolitik med senere ændringer. Der foretages samtidig sproglige præciseringer i flere af bekendtgørelsens bestemmelser.

**Bekendtgørelsens indhold i hovedtræk**

Den horisontale bekendtgørelse udgør et samlet regelsæt for kontrol, tilskudsnedsættelse og administrative sanktioner for tilskudsordninger på arealområdet og for de animalske tilskudsordninger.

Bekendtgørelsen bygger på en principiel sondring imellem:

* Manglende opfyldelse af *kriterier* for tilskudsberettigelse, som medfører, at ansøger modtager afslag på tilskud.
* Manglende opfyldelse af en *forpligtelse*, som medfører, at ansøgers tilskud reduceres eller bortfalder. Afhængig af overtrædelsens alvor, omfang og varighed, kan der yderligere pålægges en administrativ sanktion.

**Anvendelsesområde**

Bekendtgørelsen fastsætter regler om kontrol og administrative sanktioner for de tilskudsordninger, der reguleres i følgende bekendtgørelser, og bør derfor læses i sammenhæng med disse:

- Bekendtgørelse om grundbetaling m.v. til landbrugere for 2024.

- Bekendtgørelse om biodiversitet og bæredygtighed for 2024.

- Bekendtgørelse om tilskud til ekstensivering med slæt for 2024.

- Bekendtgørelse om tilskud til miljø- og klimavenligt græs for 2024.

- Bekendtgørelse om økologisk arealstøtte for 2024.

- Bekendtgørelse om tilskud til varieret planteproduktion for 2024.

- Bekendtgørelse om ø-støtte for 2024.

- Bekendtgørelse om tilskud til arealer med stivelseskartofler for 2024.

- Bekendtgørelse om slagtepræmie for 2024.

- Bekendtgørelse om ko-præmie for 2024.

- Bekendtgørelse om tilskud til kvælstofreducerende virkemidler for

planperioden 2024/2025 m.v.

- Bekendtgørelse om tilskud til pleje af græs- og naturarealer.

- Bekendtgørelse om tilskud til fastholdelse af arealer i vand- og klimaprojekter.

**Digitaliseringsklar lovgivning**

Et bredt flertal i Folketinget har indgået aftale om digitaliseringsklar lovgivning.

Bekendtgørelsen om kontrol og administrative sanktioner for visse tilskudsordninger under Den Europæiske Unions fælles landbrugspolitik giver mulighed for digital understøttelse.

Sagsbehandlingen af ansøgninger til de omfattede tilskudsordninger vil hovedsageligt blive foretaget automatisk. Dette understøttes af, at kontrol af forholdene på stedet foretages via satellitbaseret kontrol for alle de betingelser, der kan moniteres under de arealbaserede tilskudsordninger i den nuværende reformperiode.

**Principperne for agil erhvervsrettet regulering**

Landbrugsstyrelsen har overvejet principperne for agil erhvervsrettet regulering og har vurderet, at de ikke er relevante for bekendtgørelsen om kontrol og administrative sanktioner for visse tilskudsordninger under Den Europæiske Unions fælles landbrugspolitik.

**Erhvervsøkonomiske konsekvenser**

Bekendtgørelsen omhandler ikke en individuel tilskudsordning men fastlægger regler om kontrol, nedsættelse af tilskud og administrative sanktioner for de arealbaserede og animalske tilskudsordninger under den nye CAP-reform. Bekendtgørelsens administrative økonomiske konsekvenser og erhvervsøkonomiske konsekvenser indgår derfor som en del af de enkelte tilskudsordninger under CAP-plan 2023-27.

**Forholdet til EU-lovgivningen**

Udkastet til bekendtgørelse om kontrol og administrative sanktioner m.v. for visse tilskudsordninger under Den Europæiske Unions fælles landbrugspolitik regulerer forhold vedrørende kontrol, nedsættelse af tilskud og sanktioner for de tilskudsordninger, der er er en del af CAP-forordningsgrundlaget, som hviler på Europa-Parlamentets og Rådets forordning (EU) nr. 2021/2115 af 2. december 2021 om regler for støtte til strategiske planer, der udarbejdes af medlemsstaterne under den fælles landbrugspolitik og finansieres gennem Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), og om ophævelse af forordning (EU) nr. 1305/2013 og (EU) nr. 1307/2013.

Forordningen suppleres af Europa-Parlamentets og Rådets forordning (EU) 2021/2116 af 2. december 2021 om finansiering, forvaltning og overvågning af den fælles landbrugspolitik og om ophævelse af forordning (EU) nr. 1306/2013.

Bekendtgørelsen indeholder elementer fra den nationale gennemførelse af bestemmelser i forordningerne, der bemyndiger medlemsstaterne til at fastsætte egne regler og træffe valg til gennemførelsen af forordningerne.

Landbrugsstyrelsen vurderer, at de ændrede bestemmelser i bekendtgørelsen ikke går videre end minimumskravene i EU-reguleringen, herunder hvad der er nødvendigt for at administrere kravene i EU-reguleringen.

**Ikrafttrædelsesdato**

Bekendtgørelse om kontrol og administrative sanktioner for visse tilskudsordninger m.v. under Den Europæiske Unions fælles landbrugspolitik forventes at træde i kraft den 1. januar 2024.

Venlig hilsen

Landbrugsstøtte & Geodata

Landbrugsstyrelsen